**Sonet pascal**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plângeau cu sânge mieii pe altare

Când spuza azimei îi da sărutul,

Şi-n rouă aducea ofrandă lutul

Verdeţuri pentru Paşte, reci, amare.

Aşa găsim în cronici începutul,

Dar Paştele jerfit pentru iertare

Transcende timp şi spaţiu şi uitare,

Căci Mielul jertfei este Absolutul.

El a cuprins cu braţe răstignite

Oceanul de-ntuneric şi durere

Al sufletelor de păcat coclite

Şi din mormânt păşind în Înviere

Deschis-a pentru vieţi înveşnicite

Un drum spre slavă, fără bariere.

Simion Felix Marțian